Politiet tror de vet hva som forårsaket eksplosjonen i Stockholm

En kraftig kinaputt kan ha forårsaket eksplosjonen ved et kjøpesenter i Stockholm, mener svensk politi.

Svenske politiets bombegruppe undersøker en bil i Klaratunneln etter eksplosjonen. Marcus Ericsson/TT / NTB scanpix

26. jan. 2016 18:49 Sist oppdatert 26. januar 2016

Krimteknikere og bombehunder var tirsdag kveld ved stedet der det gikk av en kraftig eksplosjon, ved kjøpesenteret Mood i Stockholm. Området der eksplosjonen skjedde har vært sperret av siden det smalt ved 18.30-tiden tirsdag.

Ved 22-tiden har krimteknikerne forlatt stedet, skriver NTB. Ingen ble skadet som følge av eksplosjonen.

— Det kan ha vært en kraftig kinaputt. Man har ikke funnet noe som tyder på noe annet, sier talsmann Sven-Erik Olsson i politiet sent tirsdag kveld, ifølge nyhetsbyrået.

Da Aftenposten pratet med ham litt tidligere på kvelden visste de lite om hva som kunne ha skjedd.

— De første patruljene som var på stedet kunne ikke se noe som kunne ha forårsaket eksplosjonen, sa han.

Ingen pågrepet

Det skal heller ikke være noen store materielle skader på bygninger eller gjenstander i nærheten av der eksplosjonen skjedde. En fasade på en bygning skal ha noen skader. En rute på en bil skal også ha blitt ødelagt på en bil som skulle passere stedet der eksplosjonen skjedde.

— Det er ganske uvanlig etter en slik kraftig eksplosjon, konstaterer Olsson.

Svensk politi rykket ut etter melding om en eksplosjon ved kjøpesenteret Mood, som er i Stockholm sentrum. Marcus Ericsson/TT / NTB scanpix

Vitnene politiet har vært i kontakt med beskriver at de har hørt et kraftig smell og at de har sett et kraftig lys. Ingen skal ha blitt skadet, ifølge Olsson. En rekke vitner svenske medier har vært i kontakt med opplyser at bygningene de var i ristet.

Ved 21.15-tiden tirsdag er ingen pågrepet i forbindelse med eksplosjonen.

— Stor hvit sky

Ifølge Expressen beskriver øyenvitner at de hørte et høyt smell, og at det ristet inne i kjøpesenteret Mood. Et av vitnene var inne i kjøpesenteret da hun hørte eksplosjonen.

— Vi så folk springe ut, og sprang etter. Deretter så vi en stor hvit sky av røyk, sier vitnet til Expressen.

Et vitne Aftonbladet har vært i kontakt med beskriver eksplosjonen på følgende måte:

— Det var et skikkelig smell. Jeg så et hvitt lys. Rutene ristet virkelig.

Ifølge han og vitnet Expressen har vært i kontakt med var det glasskår liggende på gaten utenfor kjøpesenteret.

Nødetatene fikk melding om hendelsen klokken 18.28 tirsdag.